Patri Ġużepp Vella o.f.m. jikteb dwar: Din is-sena jaħbat il-75 anniversarju minn mindu bdiet issir il-festa esterna b'mod solenni. Jiġifieri minn meta l-Vara għażiża tagħna tas-Sultana tal-Qalb ta' Gesu ħarġet uffiċjalment f'purċissjoni. Din id-data storika, għalina wlied il-Parroċċa, hija t-2 ta' Lulju 1911. Imma qabel din il-ġurnata storika x'ġara7 Għalkemm l-istorja vera ma tinkitibx, għal xi raġuni jew oħra, imma ma taħfirha 'l ħadd. Id-doku- menti, speċjalment miktuba, jagħtu l-akbar xhieda , tal-ġrajja li tkun twettqet. U hekk ġara u sar fil-każ tagħna. L-ewwel purċissjoni li saret bil-Vara devota tagħna kienet fis-26 ta' Ġunju 1881, meta l-vara nġiebet solennement filgħaxija, dak in-nhar li nfetħet u tbierket il-knisja tagħna. Fiċ-''Ċenni Storiċi'' Dun Pawl Vella ta tagħrif dettaljat tal-wasla tal-vara fil-knisja l-ġdida fost devozzjoni kbira u ħlejjaq kbar ta' nies. Dak in-nhar kienet ħadet sehem il-Banda La Vallette u sar logħob tan-nar. Mis-sena ta' wara, jiġifieri 1882, is-sehem tal-baned fil-festa titulari kien kontinwu u l-aktar li tissemma hija l-banda La Vallette, ġieli anke kien hemm aktar minn banda waħda. Fl-istess sena bdiet issir mixegħla fit- toroq u logħob tan-nar. Il-ġostra wkoll kellha l-post tagħha fil-festa esterna li kienet issir. Bħala tiżjin u armar ta' injam jissemmew fil-gazzetti ta' 1888. Minn dawn il-ftit noti naraw li kienet tonqos biss il-purċissjoni bil-Vara tas-Sultana tal-Qalb ta' Ġesu. Sa mill-1902 kien twaqqaf Kumitat biex jaħdem ħalli jaqla' l-permess mill-Awtorità Ekklesjastika biex il-Vara tal-Madonna tas-Sacro Cuor tibda toħroġ b'purċissjoni meta tiġi ċċelebrata l-festa tagħna. Fl-14 ta' Ġunju 1902, dawn id-devoti magħqudin f'kumitat għamlu l-ewwel talba tagħhom, imma x-xewqa tagħhom ma ntlaqgħetx, għax il-Kurja dehrilha li ma għandhiex tagħti l-permess. Bejn l-1902—1910, il-kumitat għamel diversi talbiet imma l-permess qatt ma ħareġ. Fis-17 ta' Ġunju 1910 bagħtu petizzjoni oħra lill-Kurja u din ukoll ġiet miċħuda. Imma din iċ-ċaħda kienet il-bidu ta' xrara ta' mħabba u devoz- zjoni għalenija. Dik is-sena l-festa kienet se tiġi ċċelebrata fid-19 ta' Ġunju. Dak in-nhar kien se jkun jum storiku. Il-kumitat u devoti tal- Madonna ħerqana li jaraw il-Vara għażiża tagħhom toħroġ fit-toroq ta' Tas-Sliema, ftiehmu bejniethom biex jagħmlu waħda minn tagħhom. Dak in-nhar tal-festa fil-għaxija, waqt il-kant ta' l-Għasar grupp ta' rġiel u ġuvintur daħlu fil-knisja, qabdu l-Vara u ħarġuha barra mill-Knisja b'dimostrazzjoni kbira. Dan sar mingħajr permess la tal-Patrijiet u wisq inqas ta' l-awtorità ċivili. Il-patrijiet quddiem dik il-massa ta' nies, quddiem dak l-entużjażmu kollu ma setgħu jagħmlu xejn. Indaħlet il- pulizija u xi nies ġew arrestati u xi wħud minnhom weħlu wkoll il-ħabs. Wara li kkalmaw l-irjus, il-Kumitat reġa' medd għonqu għax-xogħol. Għamlu żewġ rikorsi oħra lill-Kurja, wieħed fl-24 ta' Ottubru u l-ieħor fl- 14 ta' Diċembru 1910. Għal din l-aħħar talba, il-kurja wieġbet fid-data ta' 23 ta' Diċembru 1910, li l-petizzjoni għall-purċissjoni għandha ssir mill- Kommunità tal-patrijiet, la darba l-knisja hija tal-Patrijiet, u mhux mis- sekulari. Mal-bidu tas-sena 1911 il-kumitat ġabar 1150 firma u talbu lill- Gwardjan P. Felice Grima O.F.M. biex ifittex jagħmel rikors formali lill- Kurja, għan-nom tal-patrijiet u tad-devoti tal-Madonna biex jitlob il- permess għall-purċissjoni. Fit-8 ta' April 1911, il-president tal-Kumitat, is-Sur Fredu Herrera, għamel appell fil-ġurnal ''Malta Tagħna'' għan-nom tad-devoti tal- Madonna tas-Sacro Cuor. Qamet polemika sħiħa li kompliet issaħħaħ il- Kumitat biex jagħmel it-talbiet tiegħu aktar spiss. Fil-11 ta' April 1911 il- Kustodju Provinċjali P. Serafin Xerri O.F.M. ressaq it-talba tal-Komunità tal-Patrijiet lill-Awtorità Ekkleżjastika. Mons. Arċisqof din id-darba laqa' x-xewqa tal-patrijiet u tad-devoti tal-Madonna b'digriet bid-data 22 ta' Mejju 1911. Kif instemgħet l-aħbar ma setax jonqos il-ferħ. Dik is-sena l-festa kienet se tiġi ċċelebrata fit-2 ta' Lulju u tistgħu taħsbu xi preparazzjonijiet saru biex din l-ewwel purċissjoni uffiċċjali tibqa' bħala tifkira għal dejjem. Il-permess tal-pulizija ġie mogħti biex il-purċissjoni tgħaddi mit-Toroq San Trofimu, S. Ġwann Battista, il-Karmnu, S. Piju V, S. Trofimu, u lura għall-Knisja. Il-poplu Slimiż feraħ u Tas-Sliema kienet fgata bin-nies li ġew bi ħġarhom mill-ibliet u rħula ta' Malta ħalli jaraw u jitgħaxxqu b'dik is-sbuħija ta' vara. U hekk il-Vara tal-Madonna tas-Sacro Cuor għat-tielet darba daret it-toroq ta' Tas-Sliema. Din id-darba kienet il- bidu ta' sensiela li minn sena għal oħra baqgħet toħroġ b'eċċezzjoni fis- snin tal-Gwerra li għaddiet. Dan l-anniversarju qegħdin infakkruh mhux biex nappruvaw l-aġir ta' dawk li kienu diżubbidjenti lejn l-Awtorità tal-Knisja f'Malta u lejn l- awtorità ċivili. Il-ħsieb tagħna żgur li mhuwiex dan. L-intenzjoni unika tagħna hija biex dik il-ħeġġa devota u d-dedikazzjoni li wrew missirijietna narawhom jitnisslu fina u speċjalment fiż-żgħażagħ tagħna.